antevāsī́ vā brahmacārī́ vaitadyájuradhīyātsò 'nvāsthā́ya vācayati vā́jina íti vājíno hyáśvāstásmādāha vā́jina íti vājajita ityánnaṃ vai vā́jo 'nnajita ítyevaìtádāhā́dhvana skabhnuvánta ityádhvano hí skabhnuvánto dhā́vanti yójanā mímānā íti yojanaśo hi mímānā ádhvānaṃ dhā́vanti kā́ṣṭhāṃ gachatéti yáthainānantarā́ nāṣṭrā rákṣāṃsi ná hiṃsyúrevámetádāha dhā́vantyājimā́ghnanti dundubhī́nabhi sā́ma gāyati